Апэрэ дзэ егъэджэнхэр рагъэжьагъэх — Адыгэ макъ\nАпэрэ дзэ егъэджэнхэр рагъэжьагъэх\nРедактор 11.10.2021 11.10.2021 КЪЭБАРЫКlЭХЭР\nЗапасым щыIэ цIыфхэр псынкIэу къаугъоирэ купхэм ахэгъэхьэгъэнхэмкIэ проектэу «БАРС-м» игъэцэкIэн Урысыем щэкIо. Адыгэ Республикэри мыщ хэлажьэ.\nТишъолъыр щыпсэухэу мы проектым хэхьэгъэ апэрэ нэбгырэ 200 фэдизыр чъэпыогъум и 7-м егъэджэнхэм аща­гъэх.\nАР-м идзэ комиссар шъхьаIэу Александр Авериным къызэриIуагъэмкIэ, проектэу «БАРС-м» игъэцэкIэн къэралыгъом зыкъэухъумэжьыгъэнымкIэ амалэу IэкIэлъым хэгъэхъогъэнымкIэ IофшIэнэу рихъухьагъэхэм ахэхьэ, ащ ишIуагъэкIэ запасым щыIэ цIыфхэр псынкIэу агъэхьазырынхэ алъэкIыщт.\n— Непэ ращэжьэгъэ гуфитхэр (добровольцэхэр) мэфищэ полигоным къэ­тыщтых. IэнэтIэ гъэнэфагъэхэр яIэхэу дзэ частьхэм арапхыщтых. ТехникакIэм игъэфедэнкIэ ыкIи дзэ къулыкъум ылъэ­ныкъокIэ шIэныгъэу аIэкIэлъхэм ахэгъэ­хъогъэнымкIэ егъэджэнхэр афызэхащэщтых. Джащ фэдэу илъэс къэс шIэныгъэу зэрагъэгъотыгъэр агъэпытэным фэшI игъэкIотыгъэ дзэ егъэджэнхэм ахэлэжьэщтых. Проектэу «БАРС-м» хахьэу резервым хэтхэу дзэ егъэ­джэн-зэрэугъойхэм ахэлажьэхэрэм яIофшIэн­кIэ зыпари пэрыохъу къафэхъущтэп, гурыт лэжьапкIэу къахьырэм тефэрэ компенсациер ахэр зыщылэжьэрэ предприятием къаритыжьыщт, — къыIуагъ А. Авериным.\nДзэ комиссарым къызэ­рэхигъэщыгъэм­кIэ, резервым хэтэу къулыкъур зыхьын гу­хэлъ зиIэхэр проектым хэгъэхьэ­гъэнхэм егъэзыгъэ Iоф хэлъэу щытэп, ежь яшIоигъоныгъэкIэ илъэсищ зэзэгъыныгъэм мыхэр кIэтхагъэх. Ащ дакIоу шIоигъо­ныгъэ зиIэ пстэури «БАРС-м» хэлэжьэнхэ алъэкIыщтэп. ЗипсауныгъэкIэ къулыкъум къекIу­хэу дзэ учетым хэтхэр, гъэсэныгъэ ыкIи сабыищым нахь мыбэу зиIэхэр ары хагъэхьагъэхэр.\n— Проектэу «БАРС-м» хэлажьэхэрэм дзэ къулыкъу­шIэхэм фэгъэкIотэныгъэу яIэ­хэм фэдэхэр зэкIэ къафыда­лъыта­гъэх, — къеIуатэ Александр Авериным. — Илъэс къэс медицинэ уплъэкIунхэр арагъэ­шIыщтых, ахъщэ ыкIи щыгъынхэр аратыщтых, УФ-м игъэсэныгъэ учреждениехэм ащарагъэджэщтых. Урысыем имедицинэ учреждениехэм зафагъэзэн алъэкIыщт, ащ нэмыкIэу контракт шIыкIэм тетэу дзэ къулыкъум хэхьанхэ ыкIи Урысыем иапшъэрэ дзэ еджапIэхэм ачIэхьанхэ алъэкIыщт. Къу­лыкъур ахьыфэ ахъщэ аратыщт, ар зыфэдизыщтыр званиеу ыкIи IэнатIэу иIэм ялъыты­гъэщт.\nРезервым хэтэу къулыкъур зыхьыщтхэм ащыщхэм гущыIэгъу тафэхъугъ.\nДанил Кызыловыр Мыекъуапэ щэ­псэу, дзэ къулыкъум хэшIыкI дэгъу фызиIэхэм ащыщ:\n— Мы проектым хэтыщтхэр зэраугъо­ихэрэм икъэбар зызэхэсэхым дзэ комиссариатым сыкIуи, илъэсищ зэзэгъы­ныгъэм сыкIэтхагъ. Типшъэрылъыщтхэр игъэкIотыгъэ дэдэу къэсIонхэу джыри сшIэрэп, ау тикъэралыгъо къэтыухъумэныр сыдигъуи зэрэтипшъэрылъыр къызгурыIоу щыт. Илъэси 5-рэ чIыпIэ зэфэшъхьафхэм, зэо-зэпэуцужьхэр зыдэщыIэхэм къулыкъур ащысхьыгъ. Сиунагъо зэрэсIыгъыщтым сыдегупшыси проектым сыхэлэжьэнэу исхъухьагъ.\nМыекъопэ районым щыщ кIэлэ ныбжьыкIэу Алексей Саяпиныр общественнэ IофшIэнхэм чанэу ахэлажьэ.\n— Хэгъэгур къэзыухъумэщт ныбжьыкIэхэр дзэ комиссариатым щаугъоих заIом, сэ сишIоигъоныгъэкIэ проектэу «Барс-м» зыхязгъэтхагъ, — къыIуагъ ащ. – Сызыфэгъэзэгъэщтыр сымышIэу, гумэкIыгъо сыхэтэу щытэп. Къытфагъэу­цурэ пшъэрылъыр зэрэзгъэцэкIэщтым сыпылъыщт.\nПредыдущая Урысыем идзэ щытхъу и Маф\nСледущая Яенэрэу Адыгеим щызэхащагъ